Nu må VW’erne have 1,8 ton på krogen

Vi skrev tidligere om rygterne – nu er det officielt: Volkswagen har skruet op for trækkraften på deres elektriske GTX-modeller. Fra og med uge 36 i 2025 kan ID.4 GTX, ID.5 GTX, ID.7 GTX, ID.7 Tourer GTX og selv den korte ID. Buzz GTX have hele 1.800 kilo på krogen.

Det betyder i praksis, at du nu kan spænde både campingvogn, båd eller hestetrailer bag din elbil uden at skulle svede over grænsen. Eller som Volkswagen selv formulerer det: “Gør din tunge hobby til en let sag.”

Der er dog et lille men: Det gælder kun fabriksnye biler produceret fra uge 36 i 2025 og frem. Har du allerede en GTX stående i garagen, kan den desværre ikke opdateres til at trække mere.

En kærkommen nyhed

For mange danske elbilsejere har anhængertrækket været den største akilleshæl. 1.200 eller 1.500 kilo har ikke været nok til de tunge vogne, og derfor er nyheden om de 1.800 kilo et kærkomment skridt i retning af at gøre elbilen til en reel erstatning for den gamle diesel-SUV.

Volkswagen sender dermed et klart signal: Elbilen er ikke kun til bykørsel og ladestandere – den er også klar til de store eventyr på landevejen med hele familien og udstyret på slæb.

Brug for mere trækkraft? Her er en liste over de modeller, der kan håndtere mere end 1.800 kilo på krogen:

Trækkapacitet | Modeller
2.500 kilo | BMW iX (M70, xDrive60, xDrive45), Hyundai IONIQ 9, Kia EV9
2.250 kilo | Tesla Model X
2.100 kilo | Audi A6 Avant e-tron, Audi S6 Avant e-tron
2.000 kilo | Audi Q6 e-tron Sportback, BMW i5 M60, Volvo EX90 Twin Motor

Nu må VW’erne have 1,8 ton på krogen