Volkswagen øger igen produktionen af elbiler

Det har ikke skortet på historier om, hvordan Volkswagen har reduceret produktionen af elbiler på sin fabrik i Emden. Efterspørgslen på elbiler har været lavere end forventet, primært på grund af, at den tyske regering droppede sine tilskud til elbiler. Men nu ser det ud til, at Volkswagen vejrer morgenluft.

Den tyske avis Nordwest-Zeitung fortæller i hvert fald, at fabrikschef Uwe Schwartz fra Emden-fabrikken vil øge produktionen til næste år. Det skyldes øget efterspørgsel på den nye ID.7 Tourer.

Fabrikken udfaser produktion af Volkswagen Arteon og vil i stedet udelukkende producere elbiler – med fokus på ID.4 og ID.7. Målet er ifølge avisen, at der skal bygges 190.000 biler næste år. Det er 50.000 flere end der bygges i år.

P.t. bygges der 100 eksemplarer af sedanudgaven af ID.7, 400 ID.7 Tourer og 400 ID.4 om dagen på Emden-fabrikken, der teoretisk kan bygge 350.000 biler om året.

Læs også: Volkswagen ID.7 GTX Tourer prøvekørt.

De nye produktionstal er endnu ikke meldt officielt ud til medarbejderne, da der stadig pågår forhandlinger om et ekstra skift på fabrikken.

Efter at den tyske regering ved årsskiftet afskaffede tilskud til elbiler, er salget raslet ned. Manøvren fik salget af elbiler til at falde med 16 procent i Tyskland i det første halvår af 2024. Det på trods af, at elbilsalget mange steder i Europa faktisk er stigende.

Læs også: Tyskland er bremseklods for elbiler i Europa.

Volkswagen øger igen produktionen af elbiler